alexandrainst/scandi-wiki huggingface dataset:
Borís Nemtsov

Borís Jeffímóvitsj Nemtsov (rússneska: Бори́с Ефи́мович Немцо́в; 9. október 1959 – 27. febrúar 2015) var rússneskur vísindamaður og stjórnmálamaður. Ferill hans gekk vel á tíunda áratugnum undir stjórn Borísar Jeltsíns en frá árinu 2000 hafði hann verið opinskár andstæðingur Vladímírs Pútíns. Hann var skotinn og dó í febrúar 2015 vegna skoðana sinna til stuðnings rússnesku lýðræði á brú nálægt Kreml og Rauða torginu í Moskvu.

Talið er að stuðningsmenn Pútíns hafi staðið bak við dráp Nemtsovs, en Pútín hafði opinberlega fordæmt morðið. Áður en hann var drepinn hafði Nemstov verið að skipuleggja mótmæli gegn Pútin og stefnu hans í sambandi við stríð Rússlands í Úkraínu. Hann hafði sagt nýlega í viðtali að hann óttaðist um að Pútín myndi reyna að drepa hann.

Fimm téténskir karlmenn voru síðar handteknir fyrir aðild að morðinu á Nemtsov. Einn þeirra, Zaur Dadajev, hafði verið háttsettur í einni af hersveitum Ramzans Kadyrov, forseta sjálfstjórnarlýðveldisins Téténíu. Dadajev játaði á sig morðið og var dæmdur í 20 ára fangelsi árið 2017.

Árið 2022 gáfu rannsóknarblaðamenn Bellingcat, The Insider og BBC út niðurstöðu rannsóknar þar sem staðhæft var að útsendarar leyniþjónustunnar FSB hefðu fylgst með ferðum Nemtsovs í heilt ár áður en hann var myrtur.

Áður en hann var drepinn var Nemtsov samformaður í Lýðveldisflokki Rússlands, meðlimur í héraðsþinginu í Jaróslavl og einn leiðtoganna andstæðingahreyfingunnar Solidarnost.

Heimildir 

Rússneskir stjórnmálamenn
Rússneskir vísindamenn
Kasakstönsk tenga

Kasakstönsk tenga er gjaldmiðill Kasakstans. Tengan skiptist í 100 tïın (тиын). Hún var tekin í notkun árið 1993 eftir fall Sovétríkjanna, en áður var rúblan notuð eins og í öllum sóvetskum ríkjum. Orðið „tenga“ er komið af kasakstanska orðinu tenge sem þýðir „vog“.

Asískir gjaldmiðlar
Hvítrússnesk rúbla

Hvítrússnesk rúbla (hvítrússneska: рубель, eignarfallsfleirtala: рублёў) er gjaldmiðill Hvíta-Rússlands. Rúblan var tekin í notkun í maí 1992 eftir fall Sovétríkjanna. Árið 2000 var henni skipt út fyrir nýju rúblunni, en ein ný rúbla jafngildi eitt þúsund gömlum. Hvítrússneska rúblan skiptist í 100 kapejkur en þær eru ekki lengur notaðar.

Evrópskir gjaldmiðlar
Sevastopol

Sevastopol eða upphaflega Sebastópol (rússneska/úkraínska: Севасто́поль, krímtataríska: Aqyar, gríska:  Σεβαστούπολη, Sevastúpolí) er borg á suðvesturhluta Krímskaga við Svartahaf. Deilt er um hvort borgin tilheyri Úkraínu, sem lítur á hana sem borg með sérstöðu, eða Rússlandi, sem telur hana alríksborg innan Krímskaga. Í borginni búa um 419 þúsund manns (2017). Lega borgarinnar og hennar greiðfæru hafnir hafa gert hana að mikilvægri hafnarborg og bækistöð fyrir sjóheri í gegnum söguna.

Þrátt fyrir smæð — borgin er aðeins 864 ferkílómetrar að flatarmáli — ýta einstakir hafnareiginleikar hennar undir sterkt efnahagslíf. Milt er á veturna og á sumrin er frekar varmt og þessvegna er hún vinsæll ferðamannastaður fyrir borgara fyrrverandi Sovétríkjanna. Borgin er líka mikilvæg miðstöð sjávarlíffræði en þar hafa  höfrungar verið tamdir frá seinni heimsstyrjöldinni.

Heiti borgarinnar Sevastopol, og áður Sebastopol, kemur frá grísku Σεβαστόπολις (klassískri grísku: Sebastópolis; nýgrísku Sevastópolis). Heitið er sett saman af 
-pólis, sem merkir borg eða bær og -sebastós, sem gefur til kynna einhverskonar hæð eða virðuleika.

Borgir í Úkraínu
Krímtataríska

Krímtataríska (Qırımtatarca, Qırımtatar tili, Къырымтатарджа, Къырымтатар тили) er móðurmál Krímtatara. Hún er tyrkneskt tungumál talað á Krímskaga og af krímverskum útflytjendum í Úsbekistan, Tyrklandi, Rúmeníu og Búlgaríu, auk þess í litlum mæli í Bandaríkjunum og Kanada. Gæta skal þess að rugla henni ekki saman við sanna tatarísku, sem er töluð í Rússlandi og skylt krímtatarísku, þó tungumálin séu ekki gagnkvæmt skiljanleg. Krímtatarska er svipaðri tyrknesku og er að nokkru leyti skiljanleg þeim sem tala það mál.

Í dag búa rúmlega 260.000 Krímtatarar á Krímskaga, og um það bil 150.000 manns eru í útlegð í Mið-Asíu (aðallega í Úsbekistan). Talið er að um 5 milljónir manns af krímverskum uppruna búi í Tyrklandi, en þeir eru afkomendur innflytjenda á 19. og 20. öldum. Af þessum 5 milljónum er áætlað að 2.000 manns tali krímtatarísku enn í dag. Smærri hópa Krímtatara er líka að finna í Rúmeníu (22.000 manns) og Búlgáríu (6.000 manns). Hún er ein þeirra tungumála sem er í mestri útrýmingarhættu í Evrópu. 

Krímtatarísku má rita með annaðhvort latnesku eða kýrillísku stafrófi.

Krímskagi
Tyrknesk tungumál
Lauritz Knudsen

Lauritz Michael Knudsen var danskur kaupmaður sem flutti til Íslands snemma á 19. öld og er ættfaðir Knudsensættar. Hann var fæddur í Ribe á Jótlandi þann 30. janúar 1779. Foreldrar hans voru Knud Lauridsen Knudsen (1728-1812) og Kirsten Jensdatter (1743-1819).

Þegar Knudsen kaupmaður flutti til Reykjavíkur og hóf verslun, kynntist hann hálfíslenskri, hálfdanskri konu, Margrethe Andrea Mohr (f. Hølter) (1781-1849), sem var gift Claus nokkrum Mohr (f. 1761). Sumarið 1809 réð landi hans Jørgen Jørgensen ríkjum á Íslandi og með leyfi hans skildi Margrethe Andrea við fyrri mann sinn og giftist Knudsen þann 29. október sama ár.

Afkomendur 
Lauritz og Margrethe eignuðust ellefu börn:

 Lauritz Michael Knudsen (1807-1864)
 Diðrik Vesty Knudsen (1810-1861)
 Knud Peder Knudsen (1811)
 Jens Andreas Knudsen (1812-1872)
 Kirstine Cathrine Knudsen (1813-1874)
 Christiane Dorothea Knudsen (1814-1859)
 Anna Margrét Knudsen (1815-1884)
 Jóhanna Andrea Lauritzdóttir Knudsen (1817-1883)
 Guðrún Sigríður Lauritzdóttir Knudsen (1818-1899)
 Abeline María Knudsen (1820)
 Ludvig Arne Knudsen (1822-1896)

Auk þess gat Lauritz eina dóttur við Bolette Christine Dyrekjær (1787-1811):

 Jensína Christina Knudsen 1809

Lauritz Michael Knudsen lést í Reykjavík þann 4. ágúst 1828.

Heimild 
 Marta Valgerður Jónsdóttir: Knudsensætt: niðjatal Lauritz Michaels Knudsens kaupmanns í Reykjavík og konu hans Margrethe Andreu, f. Hölter. Sögusteinn, Reykjavík 1986.

Knudsensætt
Næturgárun

Næturgárun er fyrsta sólóplata Gísla Þórs Ólafssonar og kom hún út þann 6. mars 2012. Platan var gefin út af höfundi undir flytjandanafninu Gillon. Upptökur fóru fram í Stúdíó Benmen á Sauðárkróki og var upptökustjórn í höndum Sigfúsar Arnars Benediktssonar. Myndin á umslaginu er einnig eftir hann.

Þrjár heimagerðar smáskífur voru gerðar (geisladiskar) og voru það lögin Blindaður af ást, Næturkossar og Ást á internetinu.

Þrír þriggja stjarna dómar birtust um plötuna. Hér má lesa einn þeirra: Einlægur Gillon.

Í lok ágúst 2019 var platan sett á Spotify. Í kjölfarið kom út 7" smáskífa með lögunum Blindaður af ást og Andrés Önd.

Lagalisti 
Lög og textar eftir Gísla Þór Ólafsson (nema annað komi fram)

Næturkossar (meðhöfundur lags: Óli Þór Ólafsson)
Blindaður af ást
Gyðjan brosir (ljóð: Geirlaugur Magnússon)
Ást á internetinu
Andrés Önd
Fyrir tilstilli þína
Um mann og konu (ljóð: Jón Óskar)
Morguntár
Fjólubláir draumar

Hljóðfæraleikur 
Gísli Þór Ólafsson - Söngur, kassagítar, klassískur gítar, kontra- og rafbassi, hljóðgervill og raddir
Sigfús Arnar Benediktsson - Rafmagnsgítar, trommur, hljóðgervill, harmonikka og kassgítar
Andri Már Sigurðsson - Söngur í Blindaður af ást
Sigurlaug Vordís Eysteinsdóttir - Söngur í Blindaður af ást og Um mann og konu, raddir í Fyrir tilstilli þína
Dagrún Ísabella Leifsdóttir - Blokkflauta og rödd í Gyðjan brosir
Sæþór Már Hinriksson - Söngur í Næturkossar
Guðbrandur J. Guðbrandsson - Trompet í Ást á internetinu
Snævar Örn Jónsson - Bassi í Morguntár

Ljóðin á plötunni
Ljóð Geirlaugs Magnússonar er úr bókinni N er aðeins bókstafur sem kom út árið 2003.

Ljóð Jóns Óskars er úr bókinni Nóttin á herðum okkar sem kom út árið 1958.

Ytri tenglar 
 Lagið Blindaður af ást á soundcloud.com.
 Næturgárun á Spotify

Íslenskar breiðskífur
Hljómplötur gefnar út árið 2012
Harmonikkublús

Harmonikkublús er fyrsta ljóðabók Gísla Þórs Ólafssonar. Bókin kom út þann 19. desember árið 2006 hjá Lafleur útgáfunni. Nokkur ljóðanna í bókinni höfðu áður birst í Lesbók Morgunblaðsins og á Ljóð.is.                                                       Bróðir höfundar, Óli Þór Ólafsson teiknaði kápumyndina.

Tenglar 
Hér má lesa ljóðið Ást á suðurpólnum .

Íslenskar ljóðabækur
Bókaárið 2006
Aðbókin

Aðbókin er önnur ljóðabók Gísla Þórs Ólafssonar. Hún kom út hjá Lafleur útgáfunni þann 14. nóvember 2007. Mynd á kápu gerði Óli Þór Ólafsson.

Ytri tenglar 
Hér má lesa ljóð  úr bókinni.

Íslenskar bókmenntir
Íslenskar ljóðabækur
Ég bið að heilsa þér

Ég bið að heilsa þér er þriðja ljóðabók Gísla Þórs Ólafssonar. Hún kom út hjá Lafleur útgáfunni þann 16. mars 2008.

Íslenskar bókmenntir
Íslenskar ljóðabækur
Hér var eitt sinn annað skóhorn

Hér var eitt sinn annað skóhorn er fjórða ljóðabók Gísla Þórs Ólafssonar. Hún kom út þann 14. september 2009 og gaf höfundur út sjálfur. Mynd á kápu gerði Óli Þór Ólafsson, en hann hafði áður gert kápumyndir á Harmonikkublús (2006) og Aðbókina (2007).

Meðal ljóða í bókinni er Andrés Önd en það kom seinna út á fyrstu plötu höfundar, Næturgárun árið 2012.

Íslenskar bókmenntir
Íslenskar ljóðabækur
Sæunnarkveðja

Sæunnarkveðja-sjóljóð er fimmta ljóðabók Gísla Þórs Ólafssonar og kom út þann 8. desember 2010. Höfundur gaf bókina út sjálfur. Mynd á bókakápu gerði Hilmir Jóhannesson.

Bókin fékk umfjöllun í tímaritinu Stína og á bokmenntir.is. Hér má sjá þann dóm .

Íslenskar bókmenntir
Íslenskar ljóðabækur
Bláar raddir

Bláar raddir er önnur sólóplata Gísla Þórs Ólafssonar og kom hún út þann 23. júlí 2013. Platan inniheldur lög Gísla Þórs við ljóð Geirlaugs Magnússonar úr bókinni Þrítengt sem kom út árið 1996. Upptökur fóru fram í Stúdíó Benmen á Sauðárkróki og var upptökustjórn í höndum Sigfúsar Arnars Benediktssonar. Mynd á umslagi gerði Margrét Nilsdóttir.

Í september 2019 var platan sett á Spotify.

Lagalisti 
Lög eftir Gísla Þór Ólafsson, ljóð eftir Geirlaug Magnússon

Hringekjan
Rökkur
Ástarljóð að morgni
Orðin
Sólskinsfíflin
Blá mynd á kyrri nótt
Draumvísi
Hvílíkt undur!
Mynd að hætti magritte
Fugl sem fuglari

Hljóðfæraleikur
Gísli Þór Ólafsson - Kassagítar, klassískur gítar, rafbassi, kontrabassi, rafmagnsorgel, hljómborð og söngur
Sigfús Arnar Benediktsson - Rafmagnsgítar, kassagítar, klassískur gítar, slidegítar, trommur, hljómborð og hljóðgervlar
Jón Þorsteinn Reynisson - Harmonikka (í Ástarljóð að morgni, Orðin, Sólskinsfíflin, Blá mynd á kyrri nótt og Fugl sem fuglari)
Sigurlaug Vordís Eysteinsdóttir - Söngur (í Hringekjan)

Tenglar 
 Dómur um diskinn eftir Jens Guð.
 Spotify tengill á plötuna

Íslenskar breiðskífur
Hljómplötur gefnar út árið 2013
Ýlfur

Ýlfur er þriðja sólóplata Gísla Þórs Ólafssonar og kom hún út þann 23. nóvember 2014. Platan, sem er byggð á kassettu sem kom út í örfáum eintökum árið 1998, inniheldur tíu lög eftir höfund og fimm texta, en fjögur ljóð eru eftir Geirlaug Magnússon og eitt eftir Gyrði Elíasson. Upptökur fóru fram í Stúdíó Benmen á Sauðárkróki og sá Sigfús Arnar Benediktsson um upptökustjórn líkt og á fyrri plötum (Bláar raddir og Næturgárun). Mynd á umslagi gerði Auður Eyleif Einarsdóttir.

Þann 19. júní 2020 var platan fáanleg á Spotify. Ljóð Geirlaugs Magnússonar eru úr bókinni Þrítíð sem kom út árið 1985. Ljóð Gyrðis Elíassonar er úr bókinni Tvö tungl sem kom út árið 1989.

Lagalisti 
Lög og textar eftir Gísla Þór Ólafsson (nema annað komi fram). Hljóðfæraleikur eftir Gísla Þór Ólafsson og Sigfús Arnar Benediktsson.

Grasrót
Tapaður andi
Einnar nætur blús (ljóð: Geirlaugur Magnússon)
Óttusöngur (ljóð: Gyrðir Elíasson)
Fleiri nátta blús (ljóð: Geirlaugur Magnússon)
Og einn blús til tanja (ljóð: Geirlaugur Magnússon)
Andar í ýlfrun trjánna
Síðasti blús (ljóð: Geirlaugur Magnússon)
Blá blóm
Milli drauma

Ytri tenglar 
 Lagið Blá blóm á soundcloud.com.
 Dómur um plötuna Ýlfur
 Ýlfur á Spotify.

Íslenskar breiðskífur
Hljómplötur gefnar út árið 2014
Pretty Red Dress

Pretty Red Dress er fyrsta plata hljómsveitarinnar Contalgen funeral. Hún var tekin upp í Stúdíó Benmen á Sauðárkróki og var upptökustjórn í höndum Sigfúsar Arnars Benediktssonar.

Platan kom í júlí árið 2012 og var plata vikunnar á Rás 2 nokkrum mánuðum seinna.

Lögin á plötunni
Crack Cocaine
Pretty Red Dress
Charlie
Walking to the Bar
Not Dead Yet
Broketown
I got the Blues
Living the Dream
Bottom of the Bottle
Drinking with the Devil
Whiskey for the Blind Man
Homeless Blues

Hjóðfæraleikarar 
Andri Már Sigurðsson - söngur og gítarbanjó
Sigfús Arnar Benediktsson - trommur, kassagítar, harmonikka, rafmagnsgítar, slide-gítar og hammond
Sigurlaug Vordís Eysteinsdóttir - söngur og ásláttur
Kristján Vignir Steingrímsson - rafmagnsgítar og kassagítar
Gísli Þór Ólafsson - kontrabassi, rafbassi og bakraddir
Bárður Smárason - básúna og  bakraddir

Íslenskar hljómplötur
Hljómplötur gefnar út árið 2012
Nótt hinna löngu hnífa

Nótt hinna löngu hnífa kallast röð pólitískra morða sem hófust í Þýskalandi á miðnætti 30. júní 1934 og var lokið u.þ.b. þremur dögum síðar, 2. júlí. Þau voru vandlega skipulögð af Hitler og þýsku nasistastjórninni  og tilgangurinn var að ryðja úr vegi óþægilegum andstæðingum innan nasistaflokksins. Fjöldi meðlima Stormsveita nasista (Brúnstakkar, Sturmabteilung, SA ) voru myrtir, m.a. leiðtogi þeirra Ernst Röhm og fleiri þekktir nasistar.

Morðin voru framin af SS og Gestapo. Staða Hitlers innan Þýskalands styrktist til muna eftir þau.

1934
Saga Þýskalands
Nasismi
Pólitískar ofsóknir
Aðalbláber

Aðalbláber (Vaccinium myrtillus) eru ávextir ákveðins lyngs af bjöllulyngs-ættkvíslinni, lyngið sem berin vaxa á er kallað aðalbláberjalyng og er afbrigði af bláberjalyngi en sjálft lyngið er ljósara og lítið tréni í kvistunum, og blöðin tennt. Blómin eru rauðgræn eða bleikrauð að lit. Berin eru dekkri (dökkblá yfir í nánast svart), minni og ekki eins sæt og „venjuleg“ bláber. Þau þroskast síðsumars eins og flest ber á Íslandi.

Útbreiðsla 
Aðalbláber vaxa víða um norðurhvel jarðar og ganga undir ýmsum nöfnum. Á Íslandi eru þau algengust á Vestfjörðum og Norðurlandi en sjaldgæfari á Suður- og Suðvesturlandi, þó þau finnist þar líka. Skýringin er sögð vera að aðalbláberjalyng sé viðkvæmara fyrir frosti en venjulegt bláberjalyng, og þrífist því betur þar sem snjóþyngsl eru mikil.

Næring og notkun 
Aðalbláber eru vinsæl til matargerðar hjá mannfólkinu en einnig eru þau í miklu uppáhaldi hjá mörgum dýrum  og fuglum. Úr þeim gera menn saft, sultu og fleiri afurðir. Þau þykja einnig góð til víngerðar, jafnvel betri en frændsystkini þeirra, venjulegu bláberin, þar sem þau innihalda meira tannín.

Aðalber 
Aðalber eru dekksta afbrigðið af aðalbláberjum. Þau vaxa á svipuðum slóðum og eru m.a. algeng í Svarfaðardal.

Tengt efni 
 Bláber

Heimild 
 Aðalbláber  á heimasíðu Berjavina.

Ber
Lyngætt
Hringhenda

Hringhenda er tegund af ferskeytlu sem einkennist af lóðréttu innrími í fyrstu lágkveðu í hverri ljóðlínu. Hún er því dýrar kveðin en óbreytt ferskeytla og er svo vinsæl meðal hagyrðinga að til eru margar vísur um hvað hún sé falleg. Hér er innrímið feitletrað til að sýna það skýrt:

Andans þvinga eg flugi frá
flest, sem þyngir muna.
Ljóðakynngi læt því á
leika hringhenduna.

Hún á slungið háttamál,
hljóms við þungar gátur,
harmi þrungin, hvell sem stál,
hlý sem ungbarnsgrátur.

Hún ber sálarheimi frá
heflað mál í bögur,
bragar hálum ísum á,
unaðsþjál og fögur.

Hugans kenndir hlýjandi
hljóms á vendingunum
hún fer endurómandi
eftir hendingunum.

(höf. Sveinbjörn Björnsson, 1855-1931)

Hringhenda er ekki takmörkuð við ferskeytlur með venjulegustu hrynjandi eða rími, heldur kallast það líka hringhendur, eða hringhent rím, í afbrigðum ferskeytlunnar, eins og breiðhendu eða langhendu, sem hafa aðra hrynjandi, eða í ferskeyttum háttum með öðru rími en víxlrími, svo sem samhendu eða stafhendu. Hér er stafhenda hringhend með feitletruðu innríminu:

Hlýyrt fagnar heimaöld
hópi bragna þetta kvöld.
Veizlu magna vífin þá,
virðum hagnar beini sá.

(höf. Sveinbjörn Beinteinsson, 1924-1993)

Ljóð
Bragarhættir
Fuglaskoðun

Fuglaskoðun er náttúruskoðun, útivist, tómstundaiðja og áhugamál þar sem fuglar eru skoðaðir í sínu náttúrulega umhverfi. Stundum er fylgst með fuglum án hjálpartækja en algengt er að skoða fugla gegnum kíkja og hlusta eftir fuglahljóðum. Hljóð er mikilvægt vegna þess að margar fuglategundir er auðveldara að greina eftir hljóði en útliti.

Afþreying
Útivist
Svartur bjarnköttur

Svartur bjarnköttur eða asískur bjarnköttur (fræðiheiti: Arctictis binturong) er rándýr af deskattaætt, sem á heimkynni í Suður- og Suðaustur-Asíu. Svarti bjarnkötturinn er stærstur allra dýra af ættinni og getur orðið um 84 sentímetrar að lengd og rófan tæpir 70 sentímetrar þar að auki. Fullvaxið dýr er um 30 kílógrömm að þyngd. Svarti bjarnkötturinn heldur til í skóglendi, mestmegnis uppi í trjám og er á ferli svo til hvenær sem er sólarhringsins. 

Hann er alæta og nærist á smáum spendýrum, fiskum, fuglum, skordýrum, og ávöxtum. Svarti bjarnkötturinn er ekki álitinn mikill veiðimaður, en hann er illa útbúinn til veiða, þótt hann sé flinkur að klifra í trjám þykir hann silalegur og hreyfir sig hægt. Talið er að jurtir séu helsta uppistaðan í fæðu hans. Það er alþekkt að svarta bjarnkettinum þykja fíkjur ómótstæðilegar.

Sjá einnig

 Rauður bjarnköttur

Deskattaæt
Rándýr
Benny Hinn

Toufik Benedictus „Benny“ Hinn (f. 3. desember 1952) er bandarískur sjónvarpsprédikari og þykir þar líkjast öðrum slíkum eins og Jim Bakker og Jimm Swaggart.  Benny Hinn fæddist  3. desember 1952 í borginni Jaffa í Ísrael en hann er af grískum og armenískum ættum. Hann er sérlega þekktur fyrir kraftaverkasamkomur. Benny Hinn hefur komið til Íslands og haldið hér fjölmennar kraftaverkasamkomur og var ein 21. ágúst 1994 í Kaplakrika í Hafnarfirði.

Heimild 
 Töframaður frá Texas, Eintak 46. tbl. 25. ágúst 1994

Bandarískir predikarar
Þrítíð

Þrítið er sjötta ljóðabók Geirlaugs Magnússonar. Bókin kom út árið 1985. Mynd á kápu gerði Gyrðir Elíasson.

Bókaárið 1985
Íslenskar ljóðabækur
Jaffa

Jaffa er forn borg í Ísrael sem núna er syðsti og elsti hluti höfuðborgarinnar Tel Avív. Íbúar eru um 46.000 (2014), þar af eru 30.000 gyðingar og 16.000 eru Arabar.

Borgir í Ísrael
Fjöltengi (hljómsveit)

Fjöltengi er íslensk hljómsveit sem hefur vakið athygli fyrir líflegan og kraftmikinn tónleikaflutning. Lög og textar fjalla um atburði og fólk sem tilheyra Kópavogi, sem er heimabær hljómsveitarinnar. Þekktustu lög Fjöltengis eru Kiddaland, Hvar er Sæbi?, Bland í poka og Grafalvarlegt mál.

Meðlimir 
 Oddur Örn Ólafson- Söngur
 Þorgeir Björnsson- Bassi/Bakraddir 
 Huginn Goði Kolbeinsson- Trommur
 Fannar Pálsson- Gítar
 Aðalsteinn Sigmarsson- Gítar/Bakraddir
 Reginn Tumi Kolbeinson- Bakraddir

Íslenskar hljómsveitir
Þrítengt

Þrítengt er tólfta ljóðabók Geirlaugs Magnússonar. Bókin var gefin út af Máli og menningu árið 1996. Kápu gerði Katrín Sigurðardóttir. Aftast í bókinni eru þýðingar Geirlaugs á ljóðum eftir Pierre Reverdy.
Árið 2013 kom út geisladiskurinn Bláar raddir, en hann inniheldur lög eftir Gísla Þór Ólafsson við 10 ljóð úr bókinni.

Íslenskar ljóðabækur
Bókaárið 1996
Andri Már Sigurðsson

Andri Már Sigurðsson er íslenskur tónlistarmaður og Böskari fæddur árið 1984. Hann er söngvari og gítarbanjóleikari í hljómsveitinni Contalgen Funeral. Hann hefur gefið út tvær sólóplötur undir nafninu Joe Dubíus. Sú fyrri nefnist Matartíminn og kom hún út árið 2010. Sú seinni nefnist Rainy Day In The Park og kom hún út árið 2012, sama ár og fyrsta plata Contalgen Funeral, Pretty Red Dress. Contalgen Funeral gaf síðan út Good Times árið 2016. Allar þessar fjórar plötur voru teknar upp af Sigfúsi Arnari Benediktssyni í Stúdíó Benmen á Sauðárkróki. 

Íslenskir tónlistarmenn
Annaðhvort eða

Annaðhvort eða er fyrsta ljóðabók Geirlaugs Magnússonar. Bókin kom út árið 1974. Höfundur gaf út. Myndir í bókinni eru eftir Þórgunni Jónsdóttur.

Íslenskar ljóðabækur
Bókaárið 1974
Swift

Swift er þýtt forritunarmál þróað af Apple til að smíða öpp fyrir iOS og OS X. Það var fyrst sýnt á ráðstefnu hugbúnaðarhönnuða árið 2014. Swift er hannað til að vinna með Cocoa og Cocoa Touch umhverfi frá Apple og Objective-C kóða.

Tenglar
 Swift vefsíða hjá Apple
 Swift Blog - Apple Developer
 The Swift Programming Language
 Swiftlang.eu (Swift Programming Language for the European Union; downloads of PDF/ePUB/Mobi-formatted Apple documentation)

forritunarmál
Fjöltengi

Um íslensku hljómsveitina, sjá Fjöltengi (hljómsveit).

Fjöltengi er röð tengja með snúru á öðrum endi sem gerir manni kleift að knýja fleira en eitt raftæki úr einum tengli. Fjöltengi eru oftast notuð þar sem mörg raftæki eru á sama stað, t.d. við sjónvarp eða borðtölvu, eða við notkun rafmagnsverkfæra eða í lýsingarkerfum. Í flestum fjöltengjum er útsláttarrofi sem slekkur á straumi í tilfelli ofhleðslu eða skammhlaups. Sum fjöltengi eru með innbyggðri vernd gegn kraftbylgjum. Einnig má finna rofa á sumum fjöltengjum sem getur lokað eða opnað fyrir rafstraum í öll tengd tæki.

Tengt efni 
 Framlengingarsnúra

Raftæki
Sigurlaug Vordís Eysteinsdóttir

Sigurlaug Vordís Eysteinsdóttir (f. 1981) er íslensk tónlistarkona. Hún er söngkona og slagverksleikari í hljómsveitinni Contalgen funeral. Í gegnum árin hefur Sigurlaug sungið inn á ýmsar hljómplötur og árið 2013 gaf hún út plötu með Sigfúsi Arnari Benediktssyni sem nefnist Tímamót-Behind The Mountains- (Fúsi Ben og Vordísin). Sú plata var tekin upp í stúdíói Sigfúsar á Sauðárkróki sem nefnist Stúdíó Benmen. Sigurlaug Vordís er ein af stofnendum tónlistarhátíðarinnar Gærunnar.

Íslenskir tónlistarmenn
Íslenskar konur
Kristján Vignir Steingrímsson

Kristján Vignir Steingrímsson er íslenskur tónlistarmaður, fæddur árið 1987. Hann er gítarleikari í hljómsveitinni Contalgen Funeral.

Íslenskir tónlistarmenn
Sigfús Arnar Benediktsson

Sigfús Arnar Benediktsson er íslenskur tónlistarmaður, upptökustjóri og hljóðmaður, fæddur árið 1989. Hann er trommuleikari í hljómsveitinni Contalgen funeral. Hans fyrsta plata, Fúsi Ben kom út árið 2010 og var hún tekin upp í hans eigin stúdíói, Stúdíó Benmen á Sauðárkróki. Sigfús er einnig í tónlistarsamstarfi með Sigurlaugu Vordísi Eysteinsdóttur og kalla þau sig Fúsi Ben og Vordísin. Þau gáfu út plötu árið 2013 sem nefnist Tímamót-Behind The Mountains-. 
Á árunum 2008-2010 var Sigfús gítarleikari í hljómsveitinni Bróðir Svartúlfs. Sú hljómsveit sigraði Músíktilraunir árið 2009.

Plötur teknar upp í Stúdíó Benmen
Upptökustjóri: Sigfús Arnar Benediktsson

Fúsi Ben (2010)
Joe Dubíus - Matartíminn (2010)
Contalgen Funeral - Gas Money (2011)
Gillon - Næturgárun (2012)
Joe Dubíus - Rainy Day In The Park (2012)
Contalgen Funeral - Pretty Red Dress (2012)
Gísli Þór Ólafsson - Bláar raddir (2013)
Fúsi Ben og Vordísin - Tímamót-Behind The Mountains- (2013)
Róbert og Guðmundur - Orð (2014)
Gísli Þór Ólafsson - Ýlfur (2014)
Gillon - Gillon (2016)
Contalgen Funeral - Good Times (2016)
Gillon - Bláturnablús (2022)
Íslenskir tónlistarmenn